CELEX: 62009CN0154
Language: el
Date: 2009-05-04 00:00:00
Title: Υπόθεση C-154/09: Προσφυγή που ασκήθηκε στις 4 Μαΐου 2009 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας

4.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 153/28
            
         Προσφυγή που ασκήθηκε στις 4 Μαΐου 2009 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας
   (Υπόθεση C-154/09)
   2009/C 153/52
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: P. Guerra e Andrade και A. Nijenhuis)
   
      Καθής: Πορτογαλική Δημοκρατία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, μη μεταφέροντας προσηκόντως στο εθνικό δίκαιο τους κανόνες κοινοτικού δικαίου που ορίζουν τον φορέα ή τους φορείς εκμετάλλευσης καθολικής υπηρεσίας και πάντως μη εξασφαλίζοντας στην πράξη την εφαρμογή των κανόνων αυτών, παρέβη τις υποχρεώσεις που υπέχει από τα άρθρα 3, παράγραφος 2, και 8, παράγραφος 2, της οδηγίας 2002/22/ΕΚ (1)·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Το άρθρο 121 του πορτογαλικού νόμου περί ηλεκτρονικών επικοινωνιών (νόμος 5/2004 της 10ης Φεβρουαρίου 2004) διατηρεί τη δημόσια υπηρεσία, την αποκλειστική παραχώρηση δημόσιας υπηρεσίας και τα συνακόλουθα δικαιώματα και υποχρεώσεις, μέχρι το 2025, παραχωρώντας τη δημόσια υπηρεσία τηλεπικοινωνιών στην PT Comunicações S.A.
   Κατά την Επιτροπή, όσον αφορά τον ορισμό των επιχειρήσεων που είναι επιφορτισμένες με την παροχή της καθολικής υπηρεσίας, ο πορτογαλικός νόμος περί ηλεκτρονικών επικοινωνιών είναι συγκεχυμένος και στερείται συνοχής και συνεπείας.
   Κατά συνέπεια, η Πορτογαλική Δημοκρατία, για να ορίσει την επιχείρηση ή τις επιχειρήσεις που επιφορτίζονται με την παροχή καθολικής υπηρεσίας, δεν ακολούθησε αποτελεσματική, αντικειμενική, διαφανή και αμερόληπτη διαδικασία, όπως υπαγορεύει το άρθρο 8, παράγραφος 2, σε συνδυασμό προς το άρθρο 3, παράγραφος 2, της οδηγίας 2002/22.
   
      (1)  Οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία καθολικής υπηρεσίας) (ΕΕ 2002, L 108, σ. 51)